দরজায় দাঁড়িয়েই বুঝলেন, তিনি ‘নিশ্চিন্ত’। মুখ্যমন্ত্রীর চেয়ারে বসে থাকা দলনেত্রীর ইশারা তাঁর চেনা। তাই ঘরে ঢোকার চেষ্টা করলেন না কাশীপুর-বেলগাছিয়ার বিধায়ক মালা সাহা।
বৃহস্পতিবার দুপুর থেকে বিধানসভার ঘরে দলনেত্রীর ‘দরবারে’ পা রেখেছেন তৃণমূলের শ’খানেক বিধায়ক। তবে মালার মতো বাকি অনেকে ঠিক ততটা নিশ্চিন্ত হতে পারেননি। তাঁরা এলেছেন। পায়ে হাত দিয়ে প্রণাম সেরেছেন। বেরিয়ে গিয়েছেন। হাসি-হাসি মুখ দেখে বোঝার উপায় না থাকলেও অনেকেই আশ্বাস পাননি। দু’একজনকে দরজা থেকেই ফিরিয়ে দিয়েছেন মমতা। বলে দিয়েছেন, ‘‘এখানে আসবেন না। যান, হাউসে (অধিবেশনকক্ষে) যান। কাজ করুন।’’ আবার নিজেই বেশ কয়েকজন বিধায়ককে আলাদা করে ডেকে নিয়েছেন ঘরে। হাওড়ার বিধায়ক প্রবীণ ব্রজমোহন মজুমদারকে নিয়ে গেলেন আলাদা করে। কিছুক্ষণ কথা বলে বেরিয়ে এলেন তাঁরা। দেখে ঘরে উপস্থিত দলের অনেকে পরস্পরের মুখের দিকে চাইলেন।
প্রণাম করার লাইনে দুই ২৪ পরগনা, হুগলি এবং নদিয়ার বিধায়কেরা ছিলেন পরপর। তারই ফাঁকে নাকাশিপাড়ার বিধায়ক কল্লোল খাঁ এগিয়ে গিয়েছিলেন তাঁর এলাকার ক্ষতিগ্রস্ত কৃষকদের সাহায্যের আর্জি নিয়ে। মমতা তখন আবার ‘মুখ্যমন্ত্রী’। কল্লোলকে জানিয়ে দিলেন, ভোটের আগে আর কিছু করা যাবে না। যা হবে ভোটের পরে। নদিয়া জেলার এক বিধায়ক সমীর পোদ্দার ঢুকেছিলেন প্রণাম করতে। কিন্তু অভিজ্ঞতা ভাল নয়। তাঁর সামনেই পশ্চিম মেদিনীপুরের এক বিধায়ক বুঝে নিয়েছেন, আসন নিয়ে ‘অনিশ্চয়তা’ রয়েছে। মনোনয়ন পেলেও ওই বিধায়কের আসন বদল করতে পারেন নেত্রী। তাই সমীর কথা বাড়াননি। পাশে দাঁড়ানো মন্ত্রী ফিরহাদ হাকিম ও কলকাতার মেয়র শোভন চট্টোপাধ্যাকে দিয়ে অবশ্য নির্দিষ্ট করে দু’তিনজন বিধায়ককে ডেকে পাঠিয়েছেন মমতা। দেগঙ্গার দলীয় বিধায়ক নুরুজ্জামানকে খোঁজ করলেও পাননি।
এসবের ফাঁকেই মুখ্যমন্ত্রীর আশীর্বাদ নিতে এসেছিলেন বাঁকুড়ার সোনামুখীর বিধায়ক দীপালি সাহা। বিভিন্ন সময় বিতর্কে জড়ালেও সোনালি গুহ ‘আশ্বস্ত’। কারণ, পায়ে হাতে দিয়ে প্রণাম সারার সময় তাঁর মাথায়-পিঠে হাত বুলিয়ে দিয়েছেন দলনেত্রী। তবে বাঁকুড়ার বিধায়ক অরূপ খাঁ’র চিন্তা বেড়ে গিয়েছে এদিন থেকে। মমতা জানিয়েছেন, রানিবাঁধ-সহ দু’তিনটি আসনে মনোনয়নের সিদ্ধান্ত তিনি নিজেই নেবেন। জেলার নেতাদের কথা শুনবেন না। নেত্রীর মনোভাব বুঝে দরজা থেকে ফিরে গিয়েছেন শুভাশিস বটব্যাল। সাড়া পাননি কল্যাণীর রমেন বিশ্বাস। তাঁর আগেই অবশ্য নেত্রীর সঙ্গে দেখা করে বেরিয়ে গিয়েছেন সাতগাছিয়ার বিধায়ক তথা বিধানসভার ডেপুটি স্পিকার সোনালি।
নেত্রীর কাছাকাছি চলে গিয়েছিলেন হাওড়া জেলার পাঁচলার বিধায়ক গুলশন মল্লিক। হাতের কাগজ ফিরিয়ে নিয়ে আসতে হয়েছে তাঁকে। নেত্রী জানিয়ে দিয়েছেন, ভোটের আগে কিছু হবে না। মুখ্যমন্ত্রীর ঘর থেকে হাসিমুখে বেরিয়ে এসেছেন হলদিয়ার বিধায়ক শিউলি সাহা, মানিকচকের বিধায়ক সাবিত্রী মিত্র। দলের অন্দরে তাঁদের নিয়ে টানাপড়েন রয়েছে। দু’একজন বিধায়ক অবশ্য সচেতন ভাবেই এদিন আর ওই করিডরে পা রাখেননি।